CELEX: 32012R0127
Language: sk
Date: 2012-02-14 00:00:00
Title: Vykonávacie nariadenie Komisie (EÚ) č. 127/2012 zo 14. februára 2012 , ktorým sa mení a dopĺňa vykonávacie nariadenie (EÚ) č. 540/2011, pokiaľ ide rozšírenie používania účinnej látky matazachlór  Text s významom pre EHP

15.2.2012   
            
            
               SK
            
            
               Úradný vestník Európskej únie
            
            
               L 41/12
            
         VYKONÁVACIE NARIADENIE KOMISIE (EÚ) č. 127/2012
   zo 14. februára 2012,
   ktorým sa mení a dopĺňa vykonávacie nariadenie (EÚ) č. 540/2011, pokiaľ ide rozšírenie používania účinnej látky matazachlór
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 13 ods. 2 písm. c),
   keďže:
   
               (1)
            
            
               Metazachlór bol smernicou Komisie 2008/116/ES (2) zaradený medzi účinné látky v prílohe I k smernici Rady 91/414/ES (3) na použitie ako herbicíd pri maximálnom dávkovaní 1,0 kg/ha, len každý tretí rok na tom istom poli. Od nahradenia smernice 91/414/EHS nariadením (ES) č. 1107/2009 sa táto látka považuje za schválenú v zmysle uvedeného nariadenia a je uvedená v zozname v časti A prílohy k vykonávaciemu nariadeniu Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (4).
            
         
               (2)
            
            
               Jeden z oznamovateľov, na žiadosť ktorých bol metazachlór zaradený do prílohy I k smernici 91/414/EHS, predložil 23. marca 2010 žiadosť o zmenu a doplnenie osobitných ustanovení pre používanie metazachlóru s cieľom umožniť častejšie aplikácie príslušnej látky na tom istom poli, pričom by sa však neprekročilo celkové maximálne množstvo 1,0 kg/ha za obdobie troch rokov. K uvedenej žiadosti boli priložené doplňujúce informácie. Žiadosť bola predložená Spojenému kráľovstvu, ktoré bolo nariadením Komisie (ES) č. 1490/2002 (5) určené za spravodajský členský štát.
            
         
               (3)
            
            
               Spravodajský členský štát vyhodnotil doplňujúce informácie, ktoré predložil žiadateľ, a vypracoval dodatok k návrhu hodnotiacej správy. Uvedený dodatok predložil 4. januára 2011 Komisii, ktorá ho predložila ostatným členským štátom a Európskemu úradu pre bezpečnosť potravín na pripomienkovanie. Dodatok k návrhu hodnotiacej správy preskúmali členské štáty a Komisia v rámci Stáleho výboru pre potravinový reťazec a zdravie zvierat dňa 24. januára 2012 v podobe dodatku k revíznej správe Komisie týkajúcej sa metazachlóru.
            
         
               (4)
            
            
               Na základe rozličných vykonaných skúmaní sa zdá, že požadovaná zmena a doplnenie osobitných ustanovení týkajúcich sa používania nespôsobuje žiadne dodatočné riziká iné ako tie, ktoré boli zohľadnené pri schválení metazachlóru a v revíznej správe Komisie týkajúcej sa uvedenej látky.
            
         
               (5)
            
            
               Príloha k vykonávaciemu nariadeniu (EÚ) č. 540/2011 by sa preto mala zodpovedajúcim spôsobom zmeniť a doplniť.
            
         
               (6)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO NARIADENIE:
   Článok 1
   Zmena a doplnenie vykonávacieho nariadenia (EÚ) č. 540/2011
   V stĺpci Osobitné ustanovenia v riadku číslo 217, metazachlór, časti A prílohy sa časť A nahrádza takto:
   
      „ČASŤ A
      Môže sa používať len ako herbicíd. Dávkovanie je obmedzené na celkovú dávku neprekračujúcu 1,0 kg metazachlóru/ha počas trojročného obdobia na tom istom poli.“
   
   Článok 2
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 14. februára 2012
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 309, 24.11.2009, s. 1.
   
      (2)  Ú. v. EÚ L 337, 16.12.2008, s. 86.
   
      (3)  Ú. v. ES L 230, 19.8.1991, s. 1.
   
      (4)  Ú. v. EÚ L 153, 11.6.2011, s. 1.
   
      (5)  Ú. v. ES L 224, 21.8.2002, s. 23.